**Uznesenie Národnej rady Slovenskej republiky**

z ... novembra 2024

k Medzinárodnému dňu eliminácie násilia páchaného na ženách

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Národná rada Slovenskej republiky**

1. **ostro odsudzuje**

všetky formy a prejavy násilia na ženách;

1. **vyjadruje presvedčenie,**

že každá osoba má právo na život bez násilia, týrania, prenasledovania, strachu o svoj život či život a bezpečie svojich detí;

1. **pripomína,**

C.1 že rovnosť a princíp nediskriminácie predstavujú základné hodnoty, na ktorých je postavená naša spoločnosť a ktoré sú zakotvené v *Ústave Slovenskej republiky,* ale aj v medzinárodných a európskych dokumentoch ako *Dohovor Organizácie Spojených národov o odstránení všetkých foriem diskriminácie žien, Dohovor Organizácie Spojených národov o právach osôb so zdravotným postihnutím, Dohovor Medzinárodnej organizácie práce o odstránení násilia a obťažovania vo svete práce* a ďalšie, ktorými je Slovenská republika viazaná;

C.2 že násilie na ženách predstavuje hrubé porušenie základných ľudských práv, akými sú právo na ľudskú dôstojnosť, právo na život a nedotknuteľnosť človeka, zákaz neľudského alebo ponižujúceho zaobchádzania alebo trestu, právo na rešpektovanie súkromného a rodinného života, právo na slobodu a bezpečnosť, právo na ochranu osobných údajov, právo na nediskrimináciu ako aj práva dieťaťa;

C.3 že násilie na ženách predstavuje najzávažnejšiu formu diskriminácie a bráni plnohodnotnej účasti žien a dievčat na spoločenskom a profesionálnom živote;

1. **zdôrazňuje,**

D.1 že násilie na ženách predstavuje závažný spoločenský problém, ktorý je často skrytý, najmä v situáciách domáceho násilia a môže viesť k závažnej psychickej a fyzickej traume s vážnymi následkami pre život obete, či dokonca vyústiť až do svojej najhoršej formy – vraždy ženy;

D.2 že takéto násilie môže mať veľa foriem, od fyzického, sexuálneho, psychického a emočného násilia až po násilie ekonomické a môže sa vyskytovať v rodinných a partnerských vzťahoch, na pracovisku, vo verejnom priestore offline aj online;

1. **vyjadruje znepokojenie,**

E.1 že aj v roku 2024 sú státisíce žien u nás vystavené rôznym formám násilia a každý deň prežívajú strach o zdravie, život a bezpečnosť seba a svojich detí;

E.2 nad výsledkami Výskumu rodovo podmieneného násilia na ženách z roku 2023 podľa ktorého zažilo psychické násilie v partnerskom vzťahu počas svojho dospelého života 48,2 % žien, že fyzickému násiliu a/alebo vyhrážaniu v partnerskom vzťahu čelilo 28 % žien, sexuálnemu násiliu bolo počas svojho dospelého života vystavených 14,2 % žien, skúsenosť s obťažovaním na pracovisku mala každá druhá žena a väčšina žien ho zažila opakovane;

E.3 nad faktom, že pri mnohých trestných činoch nie je možné zbierať dáta a nastaviť tak čo najefektívnejšiu ochranu pred násilím, aj z dôvodu zastaranej legislatívnej úpravy;

1. **s poľutovaním konštatuje,**

že napriek alarmujúcemu počtu prípadov násilia evidovaných políciou (2400 za rok 2023), ostáva drvivá väčšina prípadov nenahlásená, že medzi dôvodmi nízkeho nahlasovanie patria okrem strachu z reakcie okolia, zo samotného páchateľa alebo z procesu, aj sebaobviňovanie a všadeprítomná stigma, nedôvera voči orgánom činným v trestnom konaní, ale aj zastaralá, nedostačujúca či neúplná právna úprava, ktorá zároveň bráni obetiam a preživším, ktoré sa rozhodnú prípad nahlásiť domôcť sa spravodlivosti;

1. **pripomína,**

G.1 že v roku 2019 Národná rada Slovenskej republiky odmietla ratifikáciu Dohovoru Rady Európy o predchádzaní násiliu na ženách a domácemu násiliu a o boji proti nemu s odôvodnením, že tento efektívny medzinárodný nástroj prevencie a boja s násilím na ženách nie je u nás nutný, nakoľko môžeme potrebné legislatívne úpravy zaviesť do nášho právneho systému aj bez neho;

G.2 že Európska Únia niekoľkokrát vyzvala Slovensko k ratifikácii Dohovoru a sama ho v júni 2024 ratifikovala;

G.3 že Európska Únia definitívne prijala v máji 2024 Smernicu o boji proti násiliu na ženách a domácemu násiliu, ktorú musia členské štáty ratifikovať do júna 2027;

1. **vyzýva vládu Slovenskej republiky,**

aby čo najskôr zriadila pracovnú skupinu zloženú zo zástupcov a zástupkýň relevantných ministerstiev, odbornej spoločnosti, subjektov venujúcich sa rodovej rovnosti a pomoci a podpore v oblasti násilia na ženách ako aj poslancov a poslankýň NR SR, ktorej úlohou bude pripraviť v čo najkratšom čase transpozíciu smernice a teda komplexný legislatívny rámec na účinnú prevenciu a boj proti násiliu na ženách;

1. **vyzýva ministra spravodlivosti a ministra práce, sociálnych vecí a rodiny,**

aby urýchlene predstavili návrh na dostatočné, kontinuálne a efektívne financovanie pomoci a podpory osobám zažívajúcim násilie;

1. **vyzýva politikov a političky naprieč celým politickým spektrom,**

aby nielen odsúdili násilie na ženách, ale zároveň išli spoločnosti príkladom v garancii slobody, rešpektu a rovnosti pre všetky ženy bez rozdielu, vo svojich prejavoch a činoch.